作者:竇牟
標題:元日喜聞大禮寄上翰林四學士中書六舍人二十韻
內容:有事郊壇畢，無私日月臨。歲華春更早，天瑞雪猶深。玉輦回時令，金門降德音。翰飛鴛別侶，叢植桂為林。粉澤資鴻筆，燻和本素琴。禮成戎器下，恩徹鬼方沈。麟爵來稱紀，官師退絕箴。道風黃閣靜，祥景紫垣陰。壽酒朝時獻，農書夜直尋。國香熅翠幄，庭燎赩紅衾。漢魏文章盛，堯湯雨露霃。密辭投水石，精義出沙金。宸扆親唯敬，鈞衡近匪侵。疾驅千里駿，清唳九霄禽。慶賜迎新服，齋莊棄舊簪。忽思班女怨，遙聽越人吟。末路甘貧病，流年苦滯淫。夢中青瑣闥，歸處碧山岑。竊抃聞韶濩，觀光想韎任。大哉環海晏，不運算元牟心。